ORDE do 10 de maio de 2007 pola que se establecen as bases reguladoras das axudas a agrupacións de produtores para a realización de actividades de información e promoción de produtos agroalimentarios galegos con calidade diferenciada, no marco do Programa de desenvolvemento rural para Galicia 2007-2013, e se convocan para o ano 2007.
CONSELLERÍA DO MEDIO RURAL — III. OUTRAS DISPOSICIÓNS — 15/05/2007

Nun mercado cada vez máis competitivo e global, a diferenciación ante os consumidores dos produtos agroalimentarios que teñen unhas características obxectivas de calidade é unha estratexia fundamental para a subsistencia dos pequenos produtores e empresas.
Non cabe dúbida de que Galicia conta cunha rica e variada agricultura produtora de materias primas de alta calidade e valor culinario, que deu lugar a unha amplísima oferta gastronómica que forma parte da cultura do país.
Co fin, entre outros, de pór en valor esta produción de alimentos de calidade diferenciada aprobouse a Lei 2/2005, do 18 de febreiro, de promoción e defensa da calidade alimentaria galega, en que se recollen distintas figuras de protección da calidade tanto xeográficas (denominacións de orixe protexidas, indicacións xeográficas protexidas, denominacións xeográficas de bebidas espirituosas, viños de calidade producidos en rexións determinadas e viños da terra) como non xeográficas (agricultura ecolóxica, artesanía alimentaria e produción integrada).
Nesta liña de actuacións, esta orde establece as bases reguladoras para as axudas a actuacións de información e promoción destes produtos con calidade diferenciada, no marco do Regulamento (CE) 1698/2005, relativo á axuda ao desenvolvemento rural a través do Fondo Europeo Agrícola de Desenvolvemento Rural (Feader) e Regulamento (CE) 1974/2006, polo que se establecen disposicións de aplicación do anterior. Por iso estas axudas están incluídas no documento de programación (Programa de Desenvolvemento Rural de Galicia 2007-2013) elaborado pola Consellería do Medio Rural e que se remitirá á Comisión da Unión Europea para sometelo á súa aprobación, tendo esta orde un contido homoxéneo e consolidado co do sinalado documento de programación.
Tendo en conta que xa se iniciou o pasado 1 de xaneiro o novo período de programación (2007-2013), con obxecto de axilizar ao máximo posible a xestión destas subvencións, mediante esta orde procédese tamén a convocar as axudas para este ano 2007, debendo facerse nos futuros exercicios a orde específica da convocatoria.
En consecuencia, de acordo co disposto no artigo 30.I.3º do Estatuto de autonomía de Galicia, e no uso das facultades que me confiren os artigos 78 e 79 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia,
DISPOÑO:
Artigo 1º.-Obxecto.
Esta orde ten por obxecto establecer as bases reguladoras das axudas que, en réxime de concorrencia competitiva, vai conceder a Consellería do Medio Rural para actuacións de información e promoción dos produtos agroalimentarios galegos con calidade diferenciada, así como efectuar a convocatoria para o ano 2007.
Sección primeira
Bases reguladoras das axudas a agrupacións de produtores para a realización de actividades de información e promoción de produtos con calidade diferenciada para o período 2007-2013
Artigo 2º.-Definicións.
1. Para os efectos desta orde, considerarase agrupación de produtores aos consellos reguladores e ás asociacións sen ánimo de lucro en que participan produtores implicados nalgún programa de calidade diferenciada dos alimentos.
2. Para os efectos desta orde, considerarase Programa de calidade diferenciada dos alimentos aquel que se atope nalgún dos seguintes casos:
a) Programas comunitarios de calidade establecidos en virtude dos seguintes regulamentos e disposicións:
-Indicacións Xeográficas Protexidas (IXP) e Denominacións de Orixe Protexidas (DOP) de produtos agroalimentarios reguladas polo R (CE) 510/2006, do Consello, do 20 de marzo de 2006, sobre a protección das indicacións xeográficas e das denominacións de orixe dos produtos agrícolas e alimenticios.
-Especialidades tradicionais garantidas reguladas polo R (CE) 509/2006, do Consello, do 20 de marzo de 2006, sobre as especialidades tradicionais garantidas dos produtos agrícolas e alimenticios.
-Produción agrícola ecolóxica, regulada polo R (CE) 2092/1991, do Consello, do 24 de xuño de 1991, sobre a produción agrícola ecolóxica e a súa indicación nos produtos agrarios e alimenticios.
-Viños de calidade producidos en rexións determinadas, reguladas no título VI do R (CEE) 1493/1999, do Consello, do 17 de maio de 1999, polo que se establece a organización común do mercado vitivinícola.
b) As seguintes figuras de calidade diferenciada dos alimentos previstas na Lei 2/2005, do 18 de febreiro, de promoción e defensa da calidade alimentaria galega; na Lei 24/2003, do 10 de xullo, da viña e do viño; no Real decreto 1201/2002, do 20 de novembro, polo que se establece a produción integrada de produtos agrícolas; e no Decreto 68/2004, do 11 de marzo, sobre a produción integrada e a súa indicación nos produtos agrarios:
-Bebidas espirituosas con denominación xeográfica.
-Viños da terra.
-Artesanía alimentaria.
-Produción integrada.
-Marcas de calidade agroalimentaria que se aprobasen en virtude do artigo 30 da Lei 2/2005.
Artigo 3º.-Beneficiarios.
Poderán ser beneficiarios destas axudas as agrupacións de produtores de ámbito galego que participen nalgún programa de calidade diferenciada de alimentos.
Artigo 4º.-Actividades subvencionables.
1. Serán subvencionables as actividades das agrupacións de produtores relacionadas con actuacións de información e promoción en que o fin sexa inducir o consumidor a adquirir produtos incluídos no marco de programas de calidade diferenciada dos alimentos.
2. Estas actividades resaltarán as características ou as vantaxes específicas dos produtos en cuestión, especialmente a calidade, os métodos de produción específicos ou as estritas normas aplicadas para garantir o benestar dos animais e o respecto do ambiente vinculadas ao programa de calidade de que se trate, e poderán incluír a divulgación de coñecementos científicos e técnicos sobre eses produtos. Poderán consistir, en particular, na organizacións de feiras e exposicións e a participación nelas, así como actividades similares de relacións públicas e publicidade nos diversos medios de comunicación ou nos puntos de venda, de acordo co establecido no artigo seguinte.
3. Quedan excluídas da axuda as seguintes actuacións:
a) A promoción de marcas comerciais.
b) A promoción e publicidade fóra do mercado interior.
c) Aquelas actividades que induzan ao consumidor a comprar un produto pola súa orixe particular, excepto nos casos dos produtos regulados polo réxime de calidade establecido polo R (CE) 510/2006 e os regulados polo R (CE) 1493/1999. Non obstante poderá indicarse a orixe dun produto sempre que tal indicación quede subordinada á mensaxe principal.
d) As actividades de información e promoción subvencionadas ao abeiro do R (CE) 2826/2000, do 19 de decembro, sobre accións de información e de promoción dos produtos agrícolas no mercado interior.
Artigo 5º-Gastos subvencionables e contía das axudas.
1. Considéranse subvencionables os gastos realizados, excluídos impostos recuperables, nas seguintes actividades:
a) Promoción.
Serán subvencionables os gastos relativos á realización e execución de campañas publicitarias nos distintos medios de comunicación e outras acción de promoción, como misións comerciais, misións comerciais inversas, catas comentadas, degustacións, presentacións públicas ou accións publicitarias nos puntos de venda.
Como requisito previo á súa realización, o material piloto informativo, promocional e publicitario deberá ser remitido á Consellería do Medio Rural para verificar a súa adecuación á normativa comunitaria. Este material utilizará preferentemente o idioma galego cando a súa difusión estea prevista no territorio da comunidade autónoma.
Cando as actividades teñan por obxecto a promoción dos produtos procedentes da Agricultura ecolóxica ou de produtos amparados por unha Denominación de Orixe Protexida (DOP), Indicación Xeográfica Protexida (IXP) ou Especialidade Tradicional Garantida (ETG), aparecerá o logotipo comunitario previsto nos correspondentes regulamentos europeos en todo o material informativo, promocional ou publicitario.
Nas actuacións realizadas, os produtos alimenticios elaborados polos integrantes da agrupación empregados nas campañas de promoción poderán ser considerados como parte da achega ao gasto correspondente ao solicitante, valorándose a prezos de orixe.
b) Feiras e exposicións.
b.1) Poderá subvencionarse a participación en feiras e exposicións do sector agrario e agroalimentario.
Cando un beneficiario pretenda solicitar axuda para asistir a distintos eventos poderá acumulalos todos nun único expediente, pero deberá presentar, xunto coa solicitude, unha memoria explicativa e un orzamento pormenorizado relativo a cada unha das feiras ou exposicións a que se refire o expediente. Terán a consideración de gastos subvencionables os correspondentes a gastos de instalación do posto (aluguer de espazo e mobiliario, decoración, seguros, etc.), traslado de produtos, actividades e material de promoción complementarios e gastos de contratación dun máximo de dous empregados para a atención do posto ou, de ser o caso, os gastos de desprazamento e aloxamento dun máximo de dúas persoas por entidade solicitante. Neste último caso, a cantidade máxima subvencionable será a regulamentariamente establecida para os funcionarios do grupo 2º da comunidade autónoma, recollida na Resolución do 29 de decembro de 2005, publicada no DOG nº 250, do 30 de decembro.
b.2) Organización.
Será tamén subvencionable a organización de feiras e exposicións relativas a produtos incluídos nalgún programa de calidade diferenciada dos alimentos.
c) Estudos e outras accións de divulgación.
Serán subvencionables os estudos de mercado e de avaliación do impacto das campañas de promoción sobre os consumidores e sobre a comercialización dos produtos incluídos en programas de calidade diferenciada dos alimentos.
Poderase subvencionar tamén a organización de xornadas técnicas, seminarios e congresos que teñan por obxectivo a divulgación de coñecementos científicos e técnicos sobre eses produtos.
2. As axudas poderán chegar ata o 70% do gasto subvencionable. Sen prexuízo do anterior, no caso das accións encadradas na letra b.1) da epígrafe 1 anterior (asistencia a feiras), a axuda máxima será de 6.000  cando se trate dun evento realizado no territorio da comunidade autónoma, de 9.000  no resto do territorio peninsular, e de 12.000  no caso de ser fóra do territorio peninsular. Pola súa parte, no caso das accións da letra b.2) da dita epígrafe (organización de feiras) a axuda non superará os 24.000 .
Artigo 6º.-Criterios de valoración.
Na resolución das solicitudes presentadas teranse en conta os criterios de valoración prioritarios seguintes:
-Peso relativo da agrupación solicitante no sector do produto de calidade de que se trate (20 puntos).
-Incidencia potencial da actuación na comercialización do produto (10 puntos).
-Relación custo/beneficio da actuación (10 puntos).
-Axuste das actuacións ás demandas do mercado (10 puntos).
Artigo 7º.-Solicitudes e prazo de presentación.
1. As solicitudes presentaranse en instancia dirixida ao conselleiro do Medio Rural, de acordo co modelo que figura no anexo I que vai con esta orde, acompañada da documentación que figura no anexo II. Deberase presentar unha instancia por cada actuación que se pretenda acoller a este réxime de axudas, coa excepción prevista no artigo 5º.1, alínea b 1) desta orde, relativa á participación en feiras e exposicións.
2. As solicitudes presentaranse preferentemente nos rexistros dos órganos dependentes da Consellería do Medio Rural. Así mesmo, poderán presentarse nos rexistros de calquera órgano administrativo que pertenza á Administración xeral do Estado, á de calquera Administración das comunidades autónomas ou a algunha das entidades que integran a Administración local se, neste último caso, se subscribiu o oportuno convenio, ou por calquera outro medio previsto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. No caso de envío por correo, farase de acordo co regulamentariamente previsto no artigo 31 do Real decreto 1829/1999, do 3 de decembro, polo que se aproba o regulamento polo que se regula a prestación dos servizos postais, en desenvolvemento do establecido na Lei 24/1998, do 13 de xullo, do servizo postal universal e de liberalización dos servizos postais, que indica que se presentará en sobre
aberto, co obxecto de que na cabeceira da primeira folla do documento que se queira enviar se faga constar, con claridade, o nome da oficina e a data, o lugar, a hora e minuto da súa admisión.
3. O prazo de presentación de solicitudes será o que se estableza na convocatoria anual correspondente.
4. Non se concederán nin pagarán subvencións a solicitantes ou beneficiarios que non estean ao día nas obrigas tributarias (Ministerio de Economía e Facenda) e coa Seguridade Social, ou que teñan débedas pendentes de pagamento coa Administración pública da Comunidade Autónoma de Galicia (Consellería de Economía e Facenda).
Para eses efectos, a presentación da solicitude de axuda supón a autorización ao órgano xestor para solicitar as certificacións acreditativas correspondentes da Axencia Estatal da Administración Tributaria, Tesouraría Xeral da Seguridade Social e Consellería de Economía e Facenda.
Artigo 8º.-Instrución e resolución.
1. Correspóndelle á Dirección Xeral de Produción, Industrias e Calidade Agroalimentaria a instrución do procedemento, para o que poderá solicitar do peticionario calquera documento que considere necesario para a correcta tramitación do expediente.
2. O exame e valoración das solicitudes levaraos a cabo unha comisión de valoración constituída do seguinte xeito:
Presidente: o subdirector xeral de Industrias e Calidade Agroalimentaria.
Vogais: dous funcionarios do Servizo de Promoción da Calidade Agroalimentaria.
Secretario: un funcionario do dito servizo, que actuará con voz e voto.
3. A comisión de valoración, facendo aplicación dos criterios establecidos no 6º artigo desta orde, examinará as solicitudes presentadas e informará a Dirección Xeral de Produción, Industrias e Calidade Agroalimentaria, que elaborará a proposta de resolución e que a elevará ao órgano competente para resolver. A proposta deberá conter unha relación dos solicitantes para os cales se propón a axuda, a contía desta e os criterios de valoración seguidos para efectuala.
4. As solicitudes serán resoltas polo conselleiro do Medio Rural no prazo máximo de seis meses contados dende o día seguinte ao da publicación da convocatoria. Transcorrido o prazo máximo para resolver sen que o interesado recibise comunicación expresa, poderase entender desestimada a súa pretensión por silencio administrativo.
5. A resolución de concesión indicará os investimentos considerados como subvencionables, así como as condicións xerais e particulares que se consideren necesarias para garantir o cumprimento dos obxectivos da axuda. Especificamente indicará o prazo máximo para a realización e xustificación dos investimentos realizados, que será polo menos posterior en quince días á finalización da realización do investimento subvencionado segundo o calendario presentado e, en calquera caso, anterior á data límite do 15 de decembro do ano corrente.
Artigo 9º.-Tramitación do pagamento das axudas.
1. Executados os investimentos o beneficiario presentará, preferentemente nos servizos centrais ou nas delegacións provinciais da Consellería do Medio Rural, e sempre destinada á Dirección Xeral de Produción, Industrias e Calidade Agroalimentaria, en Santiago de Compostela, a seguinte documentación:
a) Xustificantes dos investimentos efectuados: facturas orixinais e fotocopias, cunha relación numerada delas, así como a documentación que acredite o seu pagamento.
b) Declaración do beneficiario sobre outras axudas solicitadas ou concedidas para os mesmos investimentos.
c) Certificación da entidade bancaria que acredite a existencia da conta a nome do beneficiario, para o pagamento da subvención.
d) Ademais, e xunto coa documentación relacionada nas anteriores epígrafes, os solicitantes deberán presentar con carácter xeral:
d.1) No caso de campañas de publicidade: un exemplar de cada un dos elementos integrantes da campaña (carteis, folletos, anuncios, etc.).
d.2) No caso de xornadas técnicas, seminarios e congresos: unha memoria en que se inclúa un resumo dos temas expostos e das conclusións obtidas.
d.3) No caso de estudos: unha copia destes.
2. De acordo co artigo 31.3º da Lei 38/2003, do 17 de novembro, xeral de subvencións, cando o importe do gasto subvencionable supere a contía de 12.000 euros no suposto de subministración de bens de equipo ou prestación de servizos por empresas de consultoría ou asistencia técnica, o beneficiario deberá solicitar, como mínimo, tres ofertas de diferentes provedores, con carácter previo á contracción do compromiso para a prestación do servizo ou entrega do ben, salvo que polas especiais características do gasto subvencionable non exista no mercado suficiente número de entidades que o presten.
A elección entre as ofertas presentadas, que deberán achegarse na xustificación, ou, de ser o caso, na solicitude da subvención, realizarase conforme criterios de eficiencia e economía, debendo xustificarse expresamente nunha memoria a elección cando non recaia na proposta económica máis vantaxosa.
3. De acordo co establecido no artigo 16 do Decreto 287/2000, do 21 de novembro, polo que se desenvolve o réxime das axudas e subvencións públicas da Comunidade Autónoma de Galicia, poderanse efectuar pagamentos parciais a medida que o beneficiario xustifique a realización dos investimentos e, no caso de que a subvención exceda a contía de 30.050,61 , o seu pagamento. Estes pagamentos non superarán o 80% da subvención concedida, e o importe restante librarase no momento da completa xustificación por parte do beneficiario do cumprimento da finalidade e das demais condicións para as cales lle foi concedida.
4. No caso de pagamentos parciais, cando a contía da subvención exceda os 30.050,61 euros, será preciso que o beneficiario presente as garantías establecidas no artigo 17 do Decreto 287/2000.
Artigo 10º.-Seguimento e control.
1. Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
2. As resolucións de concesión de subvención establecerán o prazo máximo de xustificación dos investimentos. Non obstante, poderase conceder, por pedimento xustificado do interesado realizado antes da finalización do prazo establecido, e sempre que as dispoñibilidades orzamentarias o permitan, unha ampliación do dito prazo.
3. Calquera modificación que afecte substancialmente a realización dos investimentos e gastos aprobados deberá ser previamente comunicada á Dirección Xeral de Produción, Industrias e Calidade Agroalimentaria. No caso de redución da contía dos gastos realizados, e sempre que se manteñan os obxectivos iniciais e se cumpran os requisitos recollidos no artigo 12.2º do Decreto 287/2000, a subvención verase reducida na contía proporcional correspondente.
4. A Dirección Xeral de Produción, Industrias e Calidade Agroalimentaria realizará os controis sobre o terreo así como as comprobacións e inspeccións que considere oportunas co fin de comprobar a veracidade dos datos e da documentación presentada, así como o lóxico seguimento e control das axudas concedidas. Ademais da documentación complementaria que durante a tramitación do procedemento lles poidan exixir os órganos correspondentes da Dirección Xeral de Produción, Industrias e Calidade Agroalimentaria, os beneficiarios deberán someterse ás actuacións de comprobación e control financeiro das entidades competentes, e en particular da Consellería do Medio Rural, Intervención Xeral da Comunidade Autónoma, Fondo Galego de Garantía Agraria (Fogga), Consello de Contas, e ás que sexan realizadas por calquera órgano comunitario de inspección ou control.
5. Seralles de aplicación ás axudas previstas nesta orde, o referido a controis sobre o terreo, así como o réxime de controis, reducións e exclusións reguladas no Regulamento (CE) 1975/2006 polo que se establecen disposicións de aplicación do regulamento CE nº 1698/2005 do Consello no que respecta á aplicación dos procedementos de control e a condicionalidade en relación coas medidas de axuda ao desenvolvemento rural.
Artigo 11º.-Incumprimento, reintegro e réxime de infraccións e sancións.
1. Procederá o reintegro total ou parcial das axudas concedidas ao abeiro desta orde, e dos xuros de mora acumulados desde o momento do seu pagamento, no suposto de incumprimento das condicións establecidas para a súa concesión e, en xeral, nos casos establecidos no artigo 78 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.
2. Sen prexuízo do establecido no parágrafo anterior, aos beneficiarios das axudas reguladas nesta orde seralles de aplicación o réxime de infraccións e sancións previsto no artigo 79 do Decreto lexislativo 1/1999.
Artigo12º.-Cumprimento da normativa comunitaria sobre axudas públicas.
As axudas reguladas por esta orde ampáranse no disposto no R (CE) 1698/2005, do 20 de setembro, relativo á axuda ao desenvolvemento rural a través do Fondo Europeo Agrícola de Desenvolvemento Rural (Feader), no R (CE) 1974/2006, do 15 de decembro, e no R (CE) 1975/2006, do 7 de decembro, polos que se establecen disposicións de aplicación do R (CE) 1698/2005.
Artigo 13º.-Compatibilidade.
1. Estas axudas son compatibles ata unha intensidade do 70% do investimento subvencionable con calquera outra para o mesmo fin que non teña financiamento total ou parcial do Feader ou doutros fondos da Unión Europea. No son compatibles, porén, coas axudas reguladas polo R (CE) 2826/2000, do 19 de decembro de 2000, sobre accións de información e promoción dos produtos agrícolas no mercado interior.
2. O beneficiario ten a obriga de comunicar de inmediato ao órgano concedente calquera subvención, axuda ou ingreso que, para a mesma finalidade e de calquera procedencia, solicitase ou lle fose concedida ou pagada.
Artigo 14º.-Medidas informativas e publicitarias das axudas cofinanciadas polo Feader.
1. Nos instrumentos de información e difusión que utilice a Consellería do Medio Rural farase constar que, á marxe doutras fontes de financiamento público, concorre o financiamento con fondos Feader.
2. Conforme o carácter público do financiamento da actividade subvencionada, o beneficiario estará obrigado a dar a axeitada publicidade desta circunstancia, para o que adoptará as medidas que, en cumprimento da normativa comunitaria, se especificarán na resolución de concesión.
3. Na resolución da concesión da axuda relacionaranse, de ser o caso, as obrigas de difusión e publicidade que asume o beneficiario ao ser receptor da subvención e, en particular:
a) A procedencia do financiamento dos fondos.
b) A advertencia de que os seus datos persoais serán obxecto das publicacións legalmente establecidas.
c) Os medios publicitarios que cabe adoptar, de ser o caso, para facer visible ante o público a orixe do financiamento da axuda.
Artigo 15º.-Réxime de recursos.
A resolución da subvención porá fin á vía administrativa e contra ela poderase interpor recurso potestativo de reposición perante o conselleiro do Medio Rural no prazo dun mes, contado a partir do día seguinte ao da recepción da notificación da resolución, ou no prazo de tres meses desde que se entenda desestimada por silencio administrativo, ou ben ser impugnada directamente perante o Tribunal Superior de Xustiza de Galicia no prazo de dous meses se a resolución fose expresa.
Sección segunda
Convocatoria 2007
Artigo 16º.-Convocatoria.
Convócanse para o exercicio orzamentario 2007 as axudas reguladas por esta orde. As solicitudes, documentación, condicións e procedemento de xestión das axudas serán os establecidos con carácter xeral nos artigos anteriores.
Artigo 17º.-Prazo.
O prazo de presentación de solicitudes para esta convocatoria será dun mes contado desde o día seguinte ao da publicación desta orde.
Artigo 18º-Financiamento das axudas.
1. As axudas concedidas financiaranse con cargo aos orzamentos da Consellería do Medio Rural para o ano 2007, na aplicación orzamentaria 11.03.713D.7810, cunha dotación de 1.580.953 . Este importe poderase incrementar con remanentes adicionais de acordo coas dispoñibilidades de crédito. En todo caso as concesións limitaranse ás dispoñibilidades orzamentarias.
2. Deste orzamento inicial destinarase ata o 7% a financiar as accións promovidas por asociacións sen ánimo de lucro e ata o 93% restante ás levadas a cabo polos consellos reguladores. Esta última porcentaxe dividirase entre as distintas liñas de actuación recollidas no artigo 5º do seguinte xeito: ata o 75% para a prevista na letra a) do citado artigo, ata o 8% para a da letra b.1), ata o 8% para a da b.2) e ata o 2% para a da letra c). Os remanentes que puidesen existir logo de atender as peticións recollidas nos expedientes de calquera dos grupos antes establecidos que acaden a puntuación mínima considerada pola comisión de valoración, poderán ser utilizados para ampliar o orzamento de calquera outro grupo.
Disposicións adicionais
Primeira.-Publicación e tratamento de datos.
De conformidade co artigo 13.4º da Lei 4/2006, do 30 de xuño, de transparencia e boas prácticas na Administración publica galega, a Consellería do Medio Rural publicará na súa páxina web oficial as concesións das axudas reguladas nesta orde, polo que a presentación da solicitude leva implícita a autorización para o tratamento necesario dos datos dos beneficiarios e a súa publicación na citada páxina web.
Así mesmo, a presentación da solicitude leva implícita a autorización para o tratamento dos datos para os efectos do disposto no Decreto 132/2006, do 27 de xullo, polo que se regulan os rexistros públicos creados nos artigos 44 e 45 la Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006.
Segunda.-Réxime xurídico.
En todas aquelas cuestións non previstas nesta orde haberá que aterse ao disposto nos artigos 78 e 79 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia coas modificacións introducidas pola Lei 14/2004, do 29 de decembro, de medidas tributarias e de réxime administrativo; no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia; e na Lei 38/2003, do 17 de novembro, xeral de subvencións.
Terceira.-Eficacia das resolucións concesorias.
A eficacia das resolucións concesorias destas axudas e o seu pagamento quedan condicionados á aprobación do Marco Nacional de Desenvolvemento Rural 2007-2013 e do Programa de Desenvolvemento Rural para Galicia 2007-2013.
Disposicións derradeiras
Primeira.-Disposición de desenvolvemento.
Facúltase o director xeral de Produción, Industrias e Calidade Agroalimentaria para ditar as disposicións que considere oportunas para o desenvolvemento desta orde.
Segunda.-Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 10 de maio de 2007.
Alfredo Suárez Canal
Conselleiro do Medio Rural
Ver referencia pdf "09300D010P076.PDF"
Ver referencia pdf "09300D010P076.PDF"